میر نصیر خان (اول)

میر نصیر خان یا میر نصیر خان بلوچ د ۱۷۴۷ او ۱۷۹۴ ز کلونو ترمنځ د کلات خان وو.نصیر خان د کلات د خانانو څخه تر ټولو ستر خان ګڼل کیږي، چي واکمني یې د افغانستان له دراني واکمنۍ سره په یوه وخت کي شتون درلود او له افغان واکمن احمد شاه بابا سره یې هم ښې اړیکي درلودې.

 واکمني 

نصیر خان په ۱۷۴۸ کال کي د احمدشاه ابدالي له لوري د حاجي خان پر ځای د کلات مشر وټاکل سو. نوموړي د خپلي اوږدې واکمنۍ پر مهال ۲۵ پوځي سفرونه ترسره کړل او د احمد شاه ابدالي سره د خراسان او د پاني پت په دریمه جګړه کي هم ګډونوال وو. د سند د تالپور د سلطنت په وړاندي د هغه جګړې د دې لامل سوې ترڅو په سیمه کي دده واک په بشپړه توګه ومنل سي. د یادوني وړ ده چي نصیر خان په پنجاب کي د سیکانو او په ختیځ پارس کي د تون او تبس د علي مردان خان په وړاندي د جګړو مشري هم کړې ده. 

 د خپلواکۍ اعلان 
نصیر خان په هند کي د احمد شاه ابدالي سره په بېلابیلو سفرونو کي ملګری وو. د نوموړي له لوري د احمد شاه ابدالي سره د کلات تړون له مخي یاده سیمه د افغانستان اړوند یوه خپلواکه ساحه وپېژندل سوه.